text: қарадаба сарықора жотасының шығыс бөлігіндегі асу. жетісу облысы алакөл ауданы мен қытай шекарасы аралығында орналасқан. абсолюттік биіктігі 2129 м. мамыр- қазан айларында салт атты адам өте алады. оңтүстік беткейінде шайылумен бірге бойлық эрозия әрекеттері дамыған. асудың солтүстігінен шындалы, оңтүстігінен шолақбұлақ өзендерінің салалары бастау алады. баурайындағы жатық беткейлі кең өзен аңғарлары жоғары қарай тік беткейлі жоталарға ұласады. асудың солтүстік бөлігін қалың орман массиві алып жатыр.